Skattaívilnanir af kaupum á hreinum rafbílum renna líklega út um mitt næsta ár þegar kvóta stjórnvalda verður náð. Ekki er vitað hvað tekur við eftir það og kallar formaður Rafbílasambandsins eftir langtímahugsun hjá stjórnvöldum.
Til að flýta fyrir orkuskiptum hafa kaupendur hreinna rafbíla fengið ívilnun í formi lækkaðs virðisaukaskatts. Núgildandi lög gera ráð fyrir að ívilnunin gildi út árið 2023 eða þar til 15 þúsund slíkir bílar hafa verið fluttir inn. Tómas Kristjánsson, formaður Rafbílasambands Íslands, segir að miðað við þróunina verði 15 þúsund bíla markinu náð um mitt næsta ár.
Ef að stjórnvöld ætli að grípa í taumana eða hafa einhver önnur plön um áframhaldandi skattaafslátt, þá er eins gott að grípa í taumana núna.
Tómas segir Rafbílasambandið hafa verið í sambandi við marga í stjórnkerfinu og þar séu flestir sammála um hvað þurfi til að koma orkuskiptum í gegn. Flestir starfi eftir langtímaáætlunum en þegar kemur að stjórnmálunum skorti á langtímahugsun.
En þegar kemur að ríkisstjórninni virðist allt í einu að eiga að grípa í taumana þegar að það eru sex til átta mánuðir af virðisaukaskatti verði tekinn af. Mér finnst það fullseint.
Fjármálaráðherra sagði á dögunum að búa þyrfti til nýtt tekjulíkan þar sem allir bílaeigendur greiði fyrir notkun vegakerfisins. Tómas segist ekki mótfallinn skattlagningu á rafbíla en veltir fyrir sér tímasetningunni.
Ísland er náttúrlega með framtíðarplan upp á hundrað þúsund bíla bara til þess að uppfylla Parísarsamkomulagið og mér finnst að það mættu líða einhver ár í viðbót, að minnsta kosti þangað til heildarfjöldi rafmagnsbíla er orðinn teljandi á vegunum til þess að fara að ræða þessa hluti.
Skattaívilnanir til kaupa á rafbílum renna að óbreyttu út á næsta ári. Formaður Rafbílasambandsins kallar eftir því að stjórnvöld horfi til lengri tíma. 